OBH 5074/2001.
Az állampolgári jogok országgyűlési biztosa általános helyettesének jelentése
Ügyintéző: Dr. Szécsi Mária

Az eljárás megindítása
	A panaszos a beadványában azt sérelmezte, hogy bár a régizene-blockflöte szakot az egyetemi követelmények szerint végezte el, mégsem kaphat egyetemi diplomát, és enélkül kinevezett tanár sem lehet felsőoktatási intézményben.
	Tekintettel arra, hogy a panasz alkotmányos jogokkal (jogbiztonság, művelődéshez, munkához való jog) összefüggő sérelem lehetőségére utalt, ezért az állampolgári jogok országgyűlési biztosáról szóló 1993. évi LIX. törvény (Obtv.) alapján vizsgálatot indítottam. Tájékoztatást kértem az oktatási minisztertől és a Liszt Ferenc Zeneművészeti Egyetem (LFZE) rektorától.

A megállapított tényállás
	A panaszost 1994-ben vették fel a Liszt Ferenc Zeneművészeti Főiskola Szegedi Konzervatóriumának régizene-blockflöte szakára. (Később a főiskola levált a budapesti intézményről és a szegedi József Attila Tudományegyetem Konzervatóriuma lett.) A budapesti Liszt Ferenc Zeneművészeti Főiskola rektora 1997. május 13-i levelében arról értesítette a Szegedi Konzervatórium igazgatóját, hogy a Főiskola Egyetemi Tanácsa megszavazta egyebek között a blockflötét oktató tanár számára az egyetemi képzési jogot, a panaszos leckekönyvébe pedig 1997. június 30-i keltezéssel azt a hivatalos szöveget jegyezték be - a Szegedi Konzervatórium pecsétjével -, hogy: "Az 1996/97-es tanév II. félévi főtárgy vizsgája alapján és a tanszék döntése szerint az 1997/1998. tanévet egyetemi szinten kezdi meg".
A panaszos ennek alapján úgy gondolta, hogy egyetemi oklevelet fog kapni. A diplomaosztás napján azonban megtudta, hogy csak főiskolait.
	Az oktatási miniszter és a LFZE rektora lényegében egyezően azt közölték: "... a régizene kamaraművész szak megalapíttatott és létezik, de a 105/1998. (V.23.) Korm. rendelet alapján kizárólag főiskolai szinten. A Szegedi Egyetem Konzervatóriumának jogelődje, - a LFZF Szegedi Konzervatóriuma - megkísérelte a szakindítást az egyetemi szintű képzés érdekében, de azt a MAB elutasította. Így jelenleg Magyarországon ezen a szakon egyetemi szintű oklevél nem adható ki. 
E szakalapítási szándékkal egyidejűleg a Szegedi Konzervatórium, amely akkor még a Liszt Ferenc Zeneművészeti Főiskolához tartozott, a pozitív döntés reményében e szakon - vétkesen - egyetemi szintű képzést indított. Ebben természetesen egyetemünk felelőssége sem vitatható." (Idézet a rektor hozzám írt leveléből.)
A miniszter válasza szerint: "Az egyetemi szakalapítási szándék ellenére sem lehetett volna a Szegedi Konzervatóriumnak egyetemi szintű képzést folytatnia és a leckekönyvben is megjelenő, erre vonatkozó "ígéretet" tenni. Az intézményhálózat átalakítása következtében nyilvánvaló, hogy az egyetemi szak megalapítására, illetve megindítására most már - szakmai szempontból is - mindkét egyetemnek lehetősége lenne. Az érintett két személy esetében, akik ilyen ígérvény alapján tájékozódásunk szerint a főiskolai szak követelményeit meghaladó és a megalapítandó szak képesítési követelményét is már figyelembe vevő tanulmányokat folytattak, az Egyetem megpróbált segítséget nyújtani abban, hogy egyetemi szintű oklevelet szerezzenek Ausztriában, illetve Hollandiában. Az Egyetem tehát megpróbálta az elkövetett hibát - bár az elsősorban a konzervatóriumot terheli - orvosolni. Ausztriában a kísérlet meghiúsult, Hollandiából pedig még nem érkezett egyértelmű válasz. Ez utóbbi megoldás sikere esetén az Egyetem és a Szegedi Tudományegyetem Konzervatóriuma közösen vállalnák a megoldás anyagi terheit."
Tájékoztatott továbbá arról is, hogy a külföldön így megszerzett oklevél honosítása megoldható. Mivel pedig az adott szakon nálunk csak főiskolai képzés folyik, ezért kivételesen főiskolai oklevéllel is betölthető oktatói munkakör, a felsőoktatásban további feltételekkel.
	A miniszter közlése szerint ebben az esetben jogorvoslatra lehetőség nincs, "kizárólag akkor, ha az Egyetem megkísérli a szak létesítését és indítását, illetve a létesítést a Kormány a MAB támogató javaslata alapján rendeletében szabályozza. Ezen túl a volt hallgatóknak nyilvánvalóan joga van kártérítési eljárást kezdeményezni, bár ennek megfogalmazása sem egyszerű. Amennyiben erre sor kerülne, a korábbi nevezett konstrukcióra tekintettel a két, ma már egymástól független intézmény felelőssége egyetemleges." (Idézet a levélből.)

Az érintett alkotmányos jogok
•	A jogbiztonság követelménye: "A Magyar Köztársaság független, demokratikus jogállam." (Alk. 2. § (1) bek.)
•	A munkához való jog: "A Magyar Köztársaságban mindenkinek joga van a munkához, a munka és a foglalkozás szabad megválasztásához." (Alk. 70/B. § (1) bek.)
•	A művelődéshez való jog: "A Magyar Köztársaság biztosítja az állampolgárok számára a művelődéshez való jogot." (Alk. 70/F. § (1) bek.) 

Az alkalmazott jogszabályok
•	A felsőoktatásról szóló 1993. évi LXXX. törvény (Ftv.) 
74. § (1) Az oktatási miniszter a felsőoktatással kapcsolatos állami feladatai körében
d) az FTT képzési szakirányok fejlesztéséről kialakított véleménye figyelembevételével, a MAB állásfoglalása alapján engedélyezi alapképzésben a szak indítását, illetőleg visszavonja az engedélyt, ...

A vizsgálat megállapításai
	Az Ftv. rendelkezései alapján arra nincs lehetőség, hogy a panaszos egyetemi oklevelet kapjon, mert nem egyetemi szakot végzett, ilyen szakindítási engedélye az egyetemnek nem volt. A Szegedi Konzervatórium és a Liszt Ferenc Zeneművészeti Főiskola (később Egyetem) azzal, hogy a képzés engedélyezése nélkül egyetemi szintű oklevél megszerzését helyezte kilátásba (arra utaló nyilatkozatot tett), visszásságot okozott - a jogbiztonság követelményét (Alk. 2. § (1) bek.) megsértve - a panaszosnak a művelődéshez (Alk. 70/F. §) és a munkához (Alk. 70/B. § (1) bek.) való jogával összefüggésben.
	Az Ftv. értelmében kizárólag a felsőoktatási intézmény jogosult oklevelet kiadni a törvényben és a képesítési jogszabályokban meghatározott feltételek szerint. Erre másnak még különleges méltányosságból sincs lehetősége. A bíróság is csak kártérítést állapíthat meg, de az oklevél kiadását nem rendelheti el.
	Az előbbiekre való tekintettel - az alkotmányos jogokkal összefüggő visszásság megállapítása mellett - azt kérem a Liszt Ferenc Zeneművészeti Egyetem rektorától, hogy a lehetséges módon - szakindítás kezdeményezése, külföldi képzés - segítsen a sérelem orvoslásában. Kérem a Szegedi Tudományegyetem rektorát is a megoldásban való közreműködésre, tekintettel arra, hogy a kialakult helyzet előidézésében a Szegedi Konzervatórium is közrejátszott.
	Kérem az egyetemek rektorait, hogy fenti kezdeményezésemmel kapcsolatos álláspontjukról az Obtv. 22. § (2) bekezdése szerint 30 napon belül szíveskedjenek tájékoztatni.

Budapest, 2002. február 13.

Takács Albert